recursal/SuperWikiNEXT-32B huggingface dataset:
"**אִילוּ ציפורים**" הוא פזמון שאת מילותיו בעברית תרגמה נעמי שמר לשיר הצרפתי "Si tous les oiseaux" של הקומפניון דה לה שנסון, וביצעה לראשונה ב-1967 להקת הנח"ל בעיבודו של יאיר רוזנבלום.

רקע
---

השיר "Si tous les oiseaux" נכתב על ידי חברי הקומפניון דה לה שנסון ז'אן בְּרוּסוֹל (מילים) וז'אן-פייר קָאלְבֶה (צר') (לחן) בשנת 1961 בצרפת ובוצע על ידי ההרכב. נעמי שמר תרגמה אותו לעברית ויאיר רוזנבלום עיבד אותו. השיר בוצע על ידי להקת הנח"ל בתוכניתה "הנחלאים באים, הנחלאים באים", שעלתה בשנת 1967, זמן קצר לאחר מלחמת ששת הימים. בהופעות בוצע השיר בחושך, כאשר מבצעי השיר עוטים כפפות לבנות על הידיים עם חומר זרחני, כך שרק ידיהם ייראו בחשיכה.

השיר נכלל בפסקול הסרט "הלהקה" (1978).

בשנת 2012 ביצע שלומי שבת גרסת כיסוי לשיר במסגרת פרויקט "צה"ל בלאפה", שכלל חידוש לשירי הלהקות הצבאיות.

קישורים חיצוניים
----------------

* "אילו ציפורים" באתר בית לזמר העברי
* מילות השיר "אילו ציפורים", באתר שירונט
* הלהקה - אילו ציפורים (קליפ), סרטון באתר יוטיוב (אורך: 0:25)
* השיר המקורי בצרפתית, סרטון באתר יוטיוב

הערות שוליים
------------

1. ↑  אילו ציפורים באתר שירונט
2. ↑  אילו ציפורים, באתר הספרייה הלאומית
3. ↑  צה"ל בלאפה: החידושים של שרית חדד ושלומי שבת, באתר "בטריבונה", 26 באפריל 2012
**איבון קול מנדוזה** (בספרדית: **Ivonne Coll Mendoza**; נולדה ב-18 ביוני 1947) היא שחקנית ודוגמנית-עבר פוארטו ריקנית.

ביוגרפיה
--------

קול נולדה בפוארטו ריקו. היא החלה את הקריירה שלה כדוגמנית. ב-1966 זכתה בתואר "מיס פוארטו ריקו", וייצגה את מדינתה בתחרות מיס תבל בתחרות שנערכה שנה לאחר מכן.

ב-1971 החלה להופיע בטלוויזיה, לאחר שצדה את תשומת לבו של בעליו של ערוץ טלוויזיה בפוארטו ריקו.

ב-1974, ביצעה את תפקיד המשחק הראשון שלה בסרט הפשע המעולל "הסנדק 2" בתפקיד זוטר של יולנדה. ב-1979 היא עברה להתגורר בניו יורק, והופיעה במספר מחזות בתיאטראות ברודוויי ובין היתר במחזות "כטוב בעיניכם", "רומיאו ויוליה" ו"מקבת'". ב-1989 היא שיחקה מורה בסרט הביוגרפי "Lean on Me" לצד אית'ן פיליפס.

היא למדה תקופה ב-HB Studio ובבית הספר למשחק של לי שטרסברג (אנ').

בשנת 1996 היא החלה לשחק תפקיד קבוע באופרת הסבון "היפים והאמיצים", עד לעזיבתה מן הסדרה ב-1997. בשנת 1998 שיחקה בסרט האימה "אדמה מוזרה" (Strangeland), בתור רוז, אימה של אנג'לה (איימי סמארט).

היא שיחקה בתפקידי אורח בסדרות טלוויזיה רבות, וביניהם "רוזוול", "המשפט של איימי", "שיקגו הופ", "NYPD Blue", "ללא עקבות", "הוחלפו בלידתן", "מחזיקות מעמד", "גיבורים", "ER", "ורוניקה מארס" ואופרת הסבון "צעירים חסרי מנוח".
קול שיחקה גם בסדרת הנעורים "זאב צעיר" בתור ראש משפחת הקאלאוורה, משפחת ציידים בעונות 4–6.

בין השנים 2014–2019 היא שיחקה את סבתה של ג'יין בסדרה הקומית "ג'יין הבתולה", אלבה גלוריאנה ויאנואבה. בשנת 2015 שיחקה בסרט "סוף המשחק" לצד ריקו רודריגז. בשנת 2018 התארחה בסדרה "כל יום מחדש" ודיבבה בסדרה "ננסי קלנסי - גברת מגונדרת".

קישורים חיצוניים
----------------

ויקישיתוף מדיה וקבצים בנושא **איבון קול** בוויקישיתוף
* איבון קול, ברשת החברתית פייסבוק
* איבון קול, ברשת החברתית אקס (טוויטר)
* איבון קול, סרטונים בערוץ היוטיוב
* איבון קול, במסד הנתונים הקולנועיים IMDb (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX5051718
* ISNI: 0000 0001 1802 4180
* LCCN: no2014085232
* VIAF: 168958522
* WorldCat: lccn-no2014085232

 |
**פּירוֹלוּזיט** (באנגלית: **Pyrolusite**) הוא מינרל המורכב בעיקר ממנגן דו חמצני (MnO2) (כ-60% מתכולת המינרל) והוא בצר חשוב של מנגן. זהו מינרל אמורפי, שחור ורך שמבנהו גרגרי, סיבי או עמודי כשלעיתים הוא יוצר צורת כליה. המינרל מלכלך בקלות את הידיים באבקה שחורה.

פירולוזיט ורודוכרוזיט הם בין מינרלי המנגן הנפוצים ביותר. את המנגן מפיקים מהמינרל על ידי חיזור עם נתרן, מגנזיום או אלומיניום, או על ידי אלקטרוליזה. בפירולוזיט נעשה שימוש רחב בייצור "שפיגלאייזן" (מגרמנית "ברזל ראי" - סגסוגת של ברזל המכילה כ-15% מנגן), פרו-מנגן וסגסוגות שונות כגון מנגן-ברונזה. בפירולוזיט נעשה שימוש בהכנת כלור וחומרי חיטוי ולסילוק כתמי צבע מזכוכית. כחומר צביעה משתמשים בו בהדפסה וצביעה של בדי כותנה, ולהקניית הצבעים סגול, ענבר ושחור לזכוכית, כלי-חרס ולבנים, ובייצור הצבעים ירוק וסגול.

מקור השם מיוונית, "פירו" –אש, "לואין" – לשטוף משום השימוש שנעשה בו לשטוף כתמי צבע מזכוכית.

פירולוזיט הוא תוצר התחמצנות של מינרלי מנגן שעברו בליה ונוצר גם בסלעי משקע שהם תוצר של לגונות רדודות של מים עומדים או של ביצות, לעיתים בריכוז רב בצורת בצר. על פי רוב מופיע הפירולוזיט בכמות קטנה.

תפוצה
-----

ניתן למצוא פירולוזיט בגרמניה, ובמכרות הברזל במינסוטה ומישיגן ובמחוז לייק בניו מקסיקו, שבארצות הברית. ארצות רבות כורות פירולוזיט כשהפוריות ביותר הן גאורגיה, אוקראינה, הודו, סין, דרום אפריקה, ברזיל, אוסטרליה וגבון הסוג פוליאניט נפוץ במכרה קיסנגי בזאיר. מכרה מנגן פעיל קיים באום בוגמה שבחצי האי סיני.

מצפון לבקעת תמנע מצוי פירולוזיט בכמות שהיא קרובה לכלכלית.

מגוון צורות הגביש
-----------------

|  |  |  |
| --- | --- | --- |
|  דמוי אשכול ענבים |  הסתעפויות דמויות עץ (דנדריטים) |  דמוי מחטים קורנים מהמרכז |

קישורים חיצוניים
----------------

ויקישיתוף מדיה וקבצים בנושא **פירולוזיט** בוויקישיתוף
* פירולוזיט באתר webmineral
* פירולוזיט, באתר אנציקלופדיה בריטניקה (באנגלית)
**מבצר דִימְדִים** (בכורדית: **قەڵای دمدم**, בפרסית: **قلعه دمدم**, תעתיק עברי: קָלְעָת דִימְדִים) היא טירה עתיקה, שהייתה על תל בשם דימדים, באיראן, בפרובינציית מערב אזרבייג'ן, ממערב לימת אורמיה, בגובה של כ-2,000 מ' מעל פני הים.

בשנת 1609, השליט הכורדי של האזור, האמיר-חאן לפזרין ביקש לשמור על עצמאותו, לנוכח חדירה עות'מאנית וספאווית לאזור ולכן בנה מחדש את המבצר ההרוס על תל דימדים. בניית המבצר נחשבה למהלך מאיים מול השלטונות הספאווים, מה עוד שכורדים רבים, מאזורים שונים, התאספו סביב המבצר. לאחר מצור ארוך ועקוב מדם המבצר נכבש, כל המגנים ובכללם גם האמיר הכורדי - נטבחו. בנוסף, שאה עבאס הורה על טבח כללי באזורי אורמיה ומהאבאד. שרידי הכורדים גורשו לח'וראסאן ובמקומם יושבו טורקים בני שבט אפשר.

היסטוריונים פרסיים טענו שהקרב התרחש כתוצאה ממרד או בגידה כורדית.

בפולקלור הכורדי מסופר ונכתב רבות על גבורתם של אנשי המבצר והאמיר הכורדי. התיאור הספרותי הקדום ביותר מיוחס למשורר פָקִיה טֶירָאן (אנ') (1590–1660). במאה העשרים נכתבו שני ספרים על בסיס הסיפור: הסופר הכורדי-ארמני עָרבּ שֶמוֹ (ער') כתב בשנת 1966 רומן בשם "קלעת דימדים" והסופר הכורדי יאן דוסט (אנ') כתב גם הוא אפוס פיוטי שהתפרסם בכורדיסטן, בטורקיה ובגרמניה.

הערות שוליים
------------

1. ↑  יש דיאלקטים שבהם שם המבצר נהגה: דֻמדֻם
2. 1 2 3  Encyclopaedia Iranica Foundation, Welcome to Encyclopaedia Iranica, iranicaonline.org (באנגלית)
3. ↑  Welatê Me - ملحمة قلعة دمدم: حكاية الأمير ذو الكف الذهب والحسناء كولبهار, www.welateme.net
4. ↑  DIMDIM, web.archive.org, ‏2008-10-11
5. ↑  عرب شمو, المعرفة (בערבית)
6. ↑  Jan Dost, **Kela Dimdimê**, Melsa Yayınları, 1991. (בטורקית)
מבנה סוללת אלקליין. 1-חיבור חיובי (+). 2-איסוף זרם, 3-אנודת אבץ, 4-מחיצה מוליכה יונית (תמיסת אשלגן הידרוקסיד),5-קתודת מנגן דו-חמצני, 6-מעטפת חיצונית, 7- אטם התפשטות, 8-כיסוי מגן,9-חיבור שלילי (-)
**סוללת אלקליין** (באנגלית: **Alkaline battery**) היא סוג של סוללה ראשונית המפיקה אנרגיה בתגובה בין אבץ ומנגן דו-חמצני (MnO2 (אנ')). מקור השם אלקליין מהמילה אלקלי - בסיס הוא בשימוש באשלגן הידרוקסיד KOH כאלקטרוליט. לסוללת אלקליין צפיפות אנרגיה (אנרגיה ליחידת נפח או מסה) גבוהה בהשוואה לסוללות אחרות במתחים דומים, רוב הסוללות הראשוניות (שאינן מיועדות לטעינה מחדש) הן סוללות אלקליין המשמשות לצעצועים, פנסים, מכשירים אלקטרונים קטנים וכו'. היקף הייצור העולמי הוא כ-10 מיליארד סוללות בשנה.

היסטוריה
--------

סוללות בהן האלקטרוליט הוא בסיס פותחו לראשונה על ידי הממציא השוודי ולדימיר יונגנר בשנת 1899 ובאופן עצמאי גם על ידי תומאס אדיסון ב-1901. סוללת האלקליין המודרנית המסובבת על אבץ ותחמוצת מנגן פותחה על ידי המהנדס הקנדי לואיס אורי מחברת יוניון קרביד בשנות ה-50 והפטנט על הסוללה אושר ב-1960. בשנות ה-60 הכילו סוללות אלקליין גם כמות קטנה של כספית למניעת תגובות צדדיות של אנודת האבץ באמצעות יצירת אמלגם, תקנות לצמצום השימש בכספית ושיפורים בחומרים הביאה לירידה או הוצאה מוחלטת של הכספית מהסוללות כך שתכולת הכספית בסוללות אלקליין מודרניות זניחה.

כימיה
-----

האלקטרודה השלילית - האנודה (מחוברת לצד השטוח של הסוללה) היא אבץ והאלקטרודה החיובית - הקתודה (המחוברת לבליטה שבצידה השני של הסוללה) היא מנגן דו-חמצני MnO2. בין האלקטרודות מפרידה תמיסה מרוכזת של אשלגן הידרוקסיד KOH שאינו משתתף בתגובה האלקטרוכימית וריכוזו אינו משתנה (בניגוד לריכוז החומצה במצבר).

חצאי התגובות:

{\displaystyle {\ce {Zn\_{(}s)\ +2OH\_{(}^{-}aq)->ZnO\_{(}s)\ +H\_{2}O\_{(}l)\ +2e^{-}\ \ \ \ \ \ \ \ E=+1.28V}}}

{\displaystyle {\ce {2MnO\_{2}\_{(}s)\ +H\_{2}O\_{(}l)\ +2e^{-}->Mn\_{2}O\_{3}\_{(}s)\ +2OH\_{(}^{-}aq)E=+0.15V}}}

התגובה הכוללת

{\displaystyle {\ce {Zn\_{(}s)\ +2MnO\_{2}\_{(}s)->ZnO\_{(}s)\ +Mn\_{2}O\_{3}\_{(}s)\ \ \ \ \ \ E=+1.43V}}}

קיבול האנרגיה של סוללת אלקליין תלוי בגודלה, מסוללת אלקליין בגודל AA ניתן להפיק 3,000 מיליאמפר שעה (mAh) כשהיא מספקת זרם נמוך, בעומס חשמלי של אמפר האנרגיה תהיה נמוכה משמעותית - כ-700mAh.

קישורים חיצוניים
----------------

ויקישיתוף מדיה וקבצים בנושא **סוללת אלקליין** בוויקישיתוף

הערות שוליים
------------

1. ↑  MF Almeida, SM Xará, J Delgado, CA Costa, Characterization of spent AA household alkaline batteries, **Waste Management** 26, 2006, עמ' 466-476
פירוש נוסף ערך זה עוסק במשחק. אם התכוונתם לשיר של ריהאנה, ראו Russian Roulette.
אקדח תופי עם כדור אחד 
**רולטה רוסית** היא משחק קטלני בו המתמודד נוטל אקדח תופי שטעון בכדור אחד בלבד, מסובב את התוף, מכוון את האקדח לראשו ולוחץ על ההדק, מבלי לדעת מראש אם תיפלט ירייה, או לא.

מקור השם
--------

השם רולטה רוסית נובע מסיבוב תוף האקדח כגלגל של רולטה, ומהסיכויים לפליטת כדור (בדרך כלל יש מקום לשישה כדורים בתוף).

על פי האגדה, מקרים רבים של רולטה רוסית התרחשו ברוסיה החל מהמאה ה-19. לפי סיפור אחד, אולצו אסירים רוסים לשחק את המשחק על ידי סוהרים, שהימרו על תוצאותיו. בגרסה אחרת, קצינים משועממים ואובדניים בצבא הרוסי שיחקו במשחק כדי להרשים אחד את השני. לא ברורה אמיתות אגדות אלו.

בקולנוע
-------

משחק ברולטה רוסית הופיע גם במספר סרטי קולנוע, שהבולט בהם הוא "צייד הצבאים", אשר זכה בפרס האוסקר לסרט הטוב ביותר לשנת 1978. נטען כי בעקבות הסרט גדל מספר מקרי ההתאבדות בשיטה זו.

בסרט באגסי משנת 1991, הגנגסטר באגסי סיגל מבצע רולטה רוסית בכיוון ראשו, כדי להוכיח לאויבו דרגנה שהוא "אלמותי". הוא ניצל בניסיון זה.

הקוסם הבריטי דרן בראון ביצע הדגמה של רולטה רוסית עם אקדח אמיתי שבה הוא קיבל לידיו אקדח טעון בכדור בודד, גילה את מקומו של הכדור וניצל.

בסרטון המצויר של האחים וורנר משנת 1951, באגס באני נלחם ביוסמיטי סאם על מנת לזכות בבחירות לראשות העיר, כאשר מתברר שהסוס האפל זכה בבחירות, באגס וסם מחליטים לשחק ברולטה רוסית שבסופה באגס מכוון לראשו, מפספס ופוגע בסם. הקטע צונזר ברוב רשתות הטלוויזיה האמריקאיות, אולם בישראל הוא שודר ללא צנזורה.

במשחק Call of Duty: Black Ops מייסון משחק עם וודס רולטה רוסית וברגע האחרון יורה את הכדור לעבר שוביו ושניהם ניצלים.

רולטה רוסית משחקת תפקיד מרכזי בסרט הדרמה ההיסטורית "דואליסט" משנת 2016.

בסדרה ״גומורה״ מבצע הגיבור צ׳ירו גרסה מחוזקת של רולטה רוסית (שהוא מכנה ״רולטה ספרדית״) שבה יש 3 כדורים מתוך 6. כלומר, סיכוי 1:2 שתתבצע ירייה. הוא עובר את המשחק בשלום ובכך מוכיח שהוא ״אלמותי״, בדומה לסרט ״באגסי״ המוזכר למעלה. זהו גם כינויו בסדרה - ״האלמותי״.

בדרמה הספרדית "בית הנייר" סיילנה אוליבירה המכונה "טוקיו" מאיימת על אנדרס דה פונויוסה המכונה "ברלין" במשחק מדומה של רולטה רוסית. המשחק נעצר לפני שנורה כדור.

קישורים חיצוניים
----------------

* רולטה רוסית, באתר MathWorld (באנגלית)

הערות שוליים
------------

1. ↑  The Deer Hunter Suicides
**אמנדה הסר** (באנגלית: **Amanda Hesser**; נולדה ב-
31 בדצמבר 1971) היא עיתונאית, עורכת ומחברת ספרי בישול אמריקאית. היא הייתה עורכת מדור האוכל של The New York Times Magazine והעורכת של T Living, רבעון שיוצא במסגרת הניו יורק טיימס.

חיים וקריירה
------------

הסר נולדה בדוליסטאון, פנסילבניה. אחרי שקיבלה תואר בכלכלה ובמימון מבנטלי קולג' ב-1993, היא למדה בישול באירופה. בעזרת מלגה מ-Les Dames d'Escoffier, היא עבדה במאפיות ומסעדות, בגרמניה, שווייץ, איטליה וצרפת.

היא שהתה שנתיים בצרפת, שם עבדה אצל אן וילאן, המייסדת של בית הספר "אקול דה קוואזין לה וארן". במהלך תקופה זו החלה הסר לפרסם בעיתונים ובכתבי עת, בכללם הוושינגטון פוסט.

אחרי שסיימה את ספרה הראשון, ב-1997, נשכרה הסר ככתבת אוכל על ידי הניו יורק טיימס. היא כתבה על השפעתה של רשת קוסטקו על תעשיית היין. היא חשפה את הפוליטיקה שעומדת מאחורי הגרין מרקט בעיר ניו יורק. היא הייתה הכתבת הראשונה שכתבה עבור כלי תקשורת מרכזי אודות פראן אדריה ומסעדת "אל בולי" בספרד.

בראשית הקריירה שלה בעיתון, היא כתבה סיפור שנוי במחלוקת שבו היא בחנה את הדעיכה בפופולריות של השף אמריל לגאסי.

הסר עבדה בעיתון The New York Times Magazine עד לרכישת העיתון במרץ 2008. בשנת 2004 שימשה למשך תקופה קצרה כמבקרת המסעדות של העיתון. הטור שלה "Recipe Redux" הופיע בניו יורק טיימס עד ל-27 בפברואר 2011.

בספרה של ג'ולי פאוול, "ג'ולי וג'וליה", יש פרק על הסר והיא מופיעה בתפקיד עצמה בעיבוד לסרט.

הסר מתגוררת בברוקלין הייטס, ביחד עם בעלה, טאד פרנד, עיתונאי בניו יורקר ושני ילדיהם.

ביבליוגרפיה
-----------

### ספרים

* *The Cook and the Gardener* (W. W. Norton & Company, 1999)
* *Cooking for Mr. Latte: A Food Lover's Courtship, with Recipes* (W. W. Norton & Company, 2004) [Collected *Food Diary* columns she wrote from 2000-2002]
* *Eat, Memory: Great Writers at the Table, a Collection of Essays from the New York Times* (W. W. Norton & Company, 2009) [Edited 26 previously published essays]
* *The Essential New York Times Cookbook: Classic Recipes for a New Century* (W. W. Norton & Company, 2010)

### אנתולוגיות

* *Women Who Eat* (2003)
* *Best Food Writing* (2002, 2004)
* *The Art of Eating* (2004)
* *Alone in the Kitchen with an Eggplant* (2007)

פרסים
-----

הסר זכתה בפרסים מטעם האיגוד הבינלאומי למקצועות הקולינריה, על כתיבה ספרותית בענייני אוכל, עבור שניים מספריה: The Cook and the Gardener ו-Cooking for Mr. Latte: A Food Lover's Courtship, with Recipes.

קישורים חיצוניים
----------------

ויקישיתוף מדיה וקבצים בנושא **אמנדה הסר** בוויקישיתוף
* אמנדה הסר, ברשת החברתית אקס (טוויטר)
* אמנדה הסר, ברשת החברתית אינסטגרם
* אמנדה הסר בראיון על ספרה The Essential New York Times Cookbook, סרטון באתר יוטיוב
* "אמנדה הסר מחוץ ל'טיימס'", ניו יורק מגזין, 4 בינואר 2008
* "אמנדה הסר מספרת לנו את העובדות על תוכניותיה לגבי העתיד", ניו יורק מגזין, 4 ביולי 2008

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 1642068489764
* ISNI: 0000 0000 6388 6567
* LCCN: n98102305
* NDL: 00959842
* NLA: 40598530
* NLK: KAC200801365
* NTA: 234860006
* VIAF: 38696746
* WorldCat: lccn-n98102305

 |
1- אדן חלון  
2-משקוף
ספרים מונחים על אדן חלון פנימי.
**אדן חלון** הוא המבנה האופקי או המשטח בתחתית החלון. אדני חלון משמשים לתמיכה מבנית ולהחזקת החלון במקומו.

החלק החיצוני של אדן החלון מספק מנגנון לניקוז (אנ') מי גשמים הרחק מהקיר בפתח החלון. לכן, אדני החלונות בדרך כלל נוטים מעט כלפי מטה הרחק מהחלון ומהקיר, ולעיתים קרובות משתרעים על פני הפן החיצוני של הקיר, כך שהמים יטפטפו ולא ינזלו במורד הקיר.

אדני חלונות מסוימים עשויים מאבן טבעית, אבן יצוקה (אנ'), בטון, אריחים או חומרים אחרים שאינם נקבוביים כדי להגביר עוד יותר את עמידותם למים.

ייתכן שלחלונות אין אדן מבני או שהסף אינו עמיד מספיק בפני מזג האוויר. במקרים אלה, משתמשים ברצועה של חומר עמיד למים ועמיד בפני מזג אוויר (פלדה, ויניל, PVC) הנקראת אגן אדן כדי להגן על הקיר ולהשיל את המים. בדומה לאדן, אגן אדן לרוב יהיה נוטה ויבלוט ממישור הקיר.

סוגי אדני חלון
--------------

אדן חלון במובן הכללי ביותר הוא אלמנט מבני אופקי מתחת לפתח חלון או יחידת חלון בבניית בנייה או מבנה מסגרת ונחשב כחלק ממסגרת החלון. החלק התחתון של מסגרת חלון יושב על גבי אדן החלון של פתח הקיר.

אדן חלון עשוי להשתרע על כל רוחב הקיר מבפנים אל חוץ, כפי שקורה לעיתים קרובות בבנייה בסיסית של בנייה, מה שהופך אותו לגלוי הן בחלקו הפנימי והן בחלקו החיצוני של המבנה. במקרה כזה אדן החלון החיצוני ואדן החלון הפנימי יהיו שני צדדים של אותו אלמנט מבני.

לעומת זאת, אדן חלון עשוי להשתרע רק ממבנה הקיר הפנימי כלפי חוץ ולא להיראות מבפנים המבנה. במקרה זה, סביר להניח שלחלון יש פיסת קישוט פנימית דמוית מדף - לעיתים קרובות עשויה עץ, אריחים או אבן - אשר נבדלת מאדן החלון החיצוני. המונח הטכני המשמש נגרים, יצרני חלונות ואנשי מקצוע אחרים לעבודת קישוט זו הוא שרפרף חלון, אך הוא מכונה גם אדן חלון. בבנייני מגורים, יש אנשים שמשתמשים בסוג אחרון זה של אדן חלון פנימי או שרפרף לאחסון עציצי בית, ספרים או פריטים אישיים קטנים אחרים.

ראו גם
------

* חלון#מרכיבי החלון

קישורים חיצוניים
----------------

ויקישיתוף מדיה וקבצים בנושא **אדן חלון** בוויקישיתוף

הערות שוליים
------------

1. ↑  Sturgis, Russell (1901). A Dictionary of Architecture and Building: Biographical, Historical, and Descriptive. Vol. 3. New York: The Macmillan Co.
**אליסון אן "אלי" וורד** (באנגלית: **Alison Ann "Alie" Ward**; נולדה ב-6 בנובמבר 1976) היא שחקנית, עיתונאית, אושיית רשת, מפיקה, מנחת טלוויזיה ומגישת פודקאסט אמריקאית.

ביוגרפיה
--------

וורד נולדה בסן פרנסיסקו ללורנס וננסי וורד. בגיל 18 נרשמה לאוניברסיטת קליפורניה בסנטה ברברה במטרה ללמוד ביולוגיה, אך לבסוף למדה קולנוע ולאחר מכן עברה ללוס אנג'לס.

קריירת משחק
-----------

במקביל ללימודיה בסן פרנסיסקו, שיחקה בשנת 1998 ב-9 פרקים בסדרת הטלוויזיה "נאש ברידג'ס" (אנ').

במהלך השנים הופיעה בתפקידים קצרים בסדרות הטלוויזיה "רוזוול", "המלך היל", "האנטומיה של גריי", "המחוז" ועוד.

משנת 2014 משתתפת ככתבת בסדרת הכתבות החינוכית "Innovation Nation" של ערוץ CBS.

בשנת 2018 כיכבה בסדרה החינוכית של נטפליקס "מפצחים עולם" (אנ').

באותה שנה החלה לארח את התוכנית "Did I Mention Invention? with Alie Ward" ברשת הטלוויזיה the CW.

בשנת 2020 הופיעה כמנחה בסדרת המחקר של נטפליקס "100 בני אדם", לצד סמי עובייד וזאינאב ג'ונסון.

קריירה עיתונאית
---------------

משנת 2005 עובדת וורד עבור העיתון "L.A. Weekly".

וורד גם כתבה ב"לוס אנג'לס טיימס", "Metromix L.A", וכן הייתה כתבת בערוץ הטלוויזיה הווירטואלי "KTLA" (אנ').

פודקאסט
-------

בספטמבר 2017 יצרה את הפודקאסט המדעי "Ologies", בו מדי שבוע היא מראיינת מומחה אחר. כותרת הפודקאסט היא "שאל אנשים חכמים שאלות טיפשיות".

קישורים חיצוניים
----------------

ויקישיתוף מדיה וקבצים בנושא **אלי וורד** בוויקישיתוף
* 

* אתר האינטרנט הרשמי של אלי וורד (באנגלית)
* אלי וורד, ברשת החברתית פייסבוק

* אלי וורד, ברשת החברתית אקס (טוויטר)

* אלי וורד, ברשת החברתית אינסטגרם

* אלי וורד, סרטונים בערוץ היוטיוב

* אלי וורד, במסד הנתונים הקולנועיים IMDb (באנגלית)

הערות שוליים
------------

1. ↑  "Live from Los Angeles: It's the IMF Facebook Comedy Pre-Show Extravaganza". *International Myeloma Foundation*. נבדק ב-13 בפברואר 2019. `{{cite web}}`:  (עזרה)
2. ↑  "Renaissance Woman • Alie Ward Finds Her Voice by Celebrating Her Curiosity | Submerge Magazine | Music + Art + Lifestyle" (באנגלית אמריקאית). נבדק ב-2019-04-11.
3. ↑  Innovation Nation - TV Show, Mo Rocca, CBS -The Henry Ford, www.thehenryford.org (באנגלית)
4. ↑  "Did I Mention Invention". *One Magnificent Morning* (באנגלית אמריקאית). אורכב מ-המקור ב-2019-03-26. נבדק ב-2019-04-09.
5. ↑  *Did I Mention Invention?*, נבדק ב-2019-04-09
6. ↑  "This American Wife". *www.thisamericanwifepodcast.com*. אורכב מ-המקור ב-2018-04-03. נבדק ב-18 באוקטובר 2017. `{{cite web}}`:  (עזרה)
7. ↑  "Metromix Makes Cool Debut". *latimes.com*. נבדק ב-2019-04-08.
8. ↑  "Ologies Podcast". *alie ward*.
אבן פינה מקושטת בתבליטי ארד ומציינת את שנת הבנייה, כנסיית בוניפציוס הקדוש בפורסט שבמחוז אאכן
**אבן פינה** היא לבנה סמלית, אשר הנחתה מסמלת את תחילת בנייתו של מבנה. במקרים רבים האבן מודגשת וממוקמת בפינת המבנה, במקום בולט, ולעיתים היא כוללת תבליטים שעליהם סיפור הקמת המבנה ויום תחילת הבנייה.

בבנייתם של מבנים בעלי חשיבות, כגון מבני ציבור ובעיקר מבני דת שונים, נערך טקס הנחת אבן פינה. בטקס זה מתכבד לרוב אדם חשוב בקהילה או יוזם הבנייה להניח את האבן ולהתחיל בה את בניית המבנה השלם. בעידן המודרני, טקס הנחת אבן הפינה עשוי להיות גם יציקת הבטון הראשונה ולאו דווקא הנחת לבנה האופיינית לבנייה מלבנים. המושג "אבן פינה" משמש לעיתים רבות כביטוי לייסודם של דברים, כגון ארגונים, חברות, מיזמים ואף תאוריות מדעיות או אמנותיות חדשות וחלוציות, אשר אינם מבנים פיזיים.

מקור מנהג הנחת אבן הפינה הוא עתיק, אם כי לא ידוע בדיוק מתי החל. בימי קדם טמנו מתחת לאבן הפינה את המנחות לאל כדי שיאשר את בניית המבנה. בסיפור גילגמש נזכרת 'מגילת היסוד' שנטמנה על ידי גילגמש בתוך אבן הפינה בחומת ארך ובה מסופרים עלילותיו.

אבן הפינה מוזכרת בתנ"ך פעמים ספורות, ואחת מהן היא "אבן מאסו הבונים היתה לראש פנה". מפסוק זה נלקח שמה של המושבה ראש פינה. אבן פינה מוזכרת גם בברית החדשה, בעת משפטו של פטרוס בפני הסנהדרין, וכן במשל בעל הכרם, שם מתוארת הנחת האבן כמעשה אירוני.

הנחת הלבנה הסמלית בפינת המבנה נובעת משיקולי בנייה, משום שנוח להתחיל בפינה וממנה להמשיך את הבנייה מאשר להתחיל את הבנייה באמצע, ובאופן זה מתקבלת בנייה מדויקת יותר וללא סטיות.

ראו גם
------

* אבן ראשה

קישורים חיצוניים
----------------

ויקישיתוף מדיה וקבצים בנושא **אבן פינה** בוויקישיתוף
* אבן פינה במכון עתים
* אבן פינה, באתר אנציקלופדיה בריטניקה (באנגלית)

הערות שוליים
------------

1. ↑  ספר תהילים, פרק קי"ח, פסוק כ"ב
2. ↑  על פי האנציקלופדיה הקתולית

|  |  |
| --- | --- |
| בקרת זהויות עריכת הנתון בוויקינתונים | 
* NDL: 00575774
* NLK: KSH2001003945

 |
**Arabian Nights: Sinbad's Adventures** (ביפנית: **アラビアンナイト シンドバットの冒険**) היא סדרת אנימה יפנית שהופקה לטלוויזיה בבימויו של הבמאי היפני פומיו קורוקאווה. הסדרה בת ה-52 פרקים שודרה במקור ברשת הטלוויזיה היפנית Fuji TV בין השנים 1975 - 1976. עלילת הסדרה מבוססת על סיפור הילדים הנודע "סינבד המלח" מתוך אוסף סיפורי העם הערביים "סיפורי אלף לילה ולילה".

בישראל הסדרה שודרה במקור בערוץ 2 הירדני בתחילת שנות התשעים.

תקציר העלילה
------------

סינבד הוא ילד צעיר החי בבגדאד במהלך המאה ה-12. סינבד הצעיר נהנה במיוחד להקשיב לסיפורי ההרפתקאות של עלי דודו, אשר ערך מסעות רבים ברחבי העולם ואשר הביא עמו, מאחד ממסעותיו, ציפור מדברת בשם יסמינה אותה העניק לסינבד.

סינבד מחליט לצאת למסע ברחבי העולם יחד עם דודו עלי בתקווה שיוכל לקחת חלק בהרפתקאה הבאה של דודו, ובעקבות כך סינבד מתגנב בחשאי לסיפון ספינת דודו ומפליג יחד עמו. אף על פי כן, לאחר שלוויתן ענק מתקיף את ספינתם, סינבד נסחף לבדו לאי בודד.

סינבד, אשר הופרד מדודו, מתחיל את ההרפתקה לבדו כאשר רק יסמינה הציפור מהווה לו חברה.

לאורך הסדרה סינבד מגיע ליעדים שונים יחד עם יסמינה וחבריו - עלי באבא ואלאדין. במהלך המסע הם פוגשים ביצורים מוזרים רבים, בהם ציפור ענקית, נחשי ענק, בתולות ים, שדים, ענק ירוק ואימתני שאוכל בני אדם ומכשפים.

הדמויות הראשיות
---------------

* **סינבד** - הגיבור של הסדרה. סינבד הוא הבן של סוחר מכובד בעיר בגדאד שבעיראק. סינבאד הוא ילד אמיץ, סקרן והרפתקן.
* **יסמינה** - ציפור מדברת ציפור מסוג מיינה מצויה אותה נתן לסינבד דודו. בהמשך הסדרה מתברר כי יסמינה היא למעשה נסיכה אשר הפכה לציפור לאחר שמכשף מרושע הטיל עליה כישוף. בסוף הסדרה, היא הופכת חזרה לבת אדם וחוזרת להוריה.
* **עלי באבא** - חבר טוב של סינבד ואלאדין. הרפתקן נועז שמצטרף לסינבד במסעו.
* **אלאדין** - חבר טוב של סינבד ועלי באבא. מצטרף להרפתקאותיו של סינבד.
* **חסן** - חברו הטוב ביותר של סינבד. ילד עני וחסר בית אשר למחייתו מוכר צנצנות מים ברחובות בגדאד.

קישורים חיצוניים
----------------

* "Arabian Nights: Sinbad's Adventures", במסד הנתונים הקולנועיים IMDb (באנגלית)
* "Arabian Nights: Sinbad's Adventures", במסד הנתונים הקולנועיים KinoPoisk (ברוסית)
**הפיגוע בשדי תרומות** הוא פיגוע התאבדות שבוצע ב-19 ביוני 2003 במושב שדי תרומות שבביכורה שבדרום עמק המעיינות כ-4 קילומטרים צפונית למחסום הבקעה, בפיגוע נרצח אבנר מרדכי, בן 63 תושב המושב.

הפיגוע התרחש כ-7 חודשים לאחר הפיגוע בסניף הליכוד בבית שאן, אבנר היה יו"ר הסניף ופעיל ותיק של המפלגה. הפיגוע היה הראשון באזור עמק בית שאן מאז הסכם השלום עם ירדן.

הפיגוע
------

הפיגוע התרחש בשעה 6 בבוקר ביום חמישי ה-19 ביוני 2003, המחבל אחמד עבאהרה, בן 20, תושב הכפר יאנון צעד מהכניסה הדרומית של המושב שדי תרומות לכיוון צפון, המחבל התכוון לבצע את הפיגוע בתחנה ביישוב או להמשיך לבית שאן, אך מאחר שצעד במשך כמה שעות, נכנס לצרכניית היישוב, שם בעל הצרכנייה הביא לו מים, והמחבל פוצץ עצמו.

עדי ראייה סיפרו כי זיהו את המחבל מגיע למקום, הולך באזור התחנה ומתקדם לכיוון המכולת, שם זוהה על-ידי המצלמות במעגל סגור, בנוסף גם מסרו שהמחבל נראה עצבני ומאוד חשוד לפני ביצוע הפיגוע.

עד ראייה נוסף סיפר כי "אין ספק שהמחבל המתאבד התכוון בסופו של דבר לעלות לאוטובוס מהתחנה שנמצאת מול חנות המכולת", אותו עד ראייה סיפר בנוסף גם "הסתכלתי לו בעיניים, נתתי לו מבט מאיים הוא ממש התקרב אלי. היה לו תיק צד כחול גדול ומלא. בשלב מסוים הוא היה ממש מולי, אבל נתתי בו כזה מבט שהוא מייד חתך לכיוון המכולת. בפתח המכולת יש בקבוקי שתייה. הוא נגע ביין, הסתובב והסתכל לעברי. ראיתי אותו נכנס למכולת, ואז היה פיצוץ גדול ובלאגן. הכל בער. אני בטוח שהוא רצה לעלות לאוטובוס. ראו עליו שהוא לחוץ ועצבני".

לאחר הפיגוע
-----------

כמה דקות לאחר הפיגוע הגיעו למקום צוותי מד"א והמשטרה, ניצב יעקב בורובסקי שהיה במקום אמר כי האירוע יכול היה להסתיים בצורה קשה הרבה יותר. לדבריו, "המתאבד הגיע לסביבת חנות המכולת כדי לארוב לאוטובוס או לקהל גדול יותר. הוא הופרע על-ידי בעל המכולת, וכתוצאה מההפרעה הזו הוא התפוצץ בחנות ולא בתחנה המחבל לא התכוון כלל להיכנס למכולת, כשעה לאחר הפיגוע כביש הבקעה נחסם לשני הכיוונים בין המושב לבין מחסום הבקעה.

הזרוע הצבאית של הג'יהאד האסלאמי גדודי אל-קודס לקחה אחריות על הפיגוע.

כמה חודשים לאחר הפיגוע, נקראה הצרכנייה ביישוב על שמו של אבנר מרדכי שנרצח בפיגוע.

ראו גם
------

* שדי תרומות
* הפיגוע בסניף הליכוד בבית שאן
* פיגועי טרור נגד ישראלים בישראל ובשטחים ב-2003

הערות שוליים
------------

1. ↑  אורי אס, הרוג בפיגוע התאבדות בשדי תרומות, באתר הארץ, 20 ביוני 2003
2. ↑  הרוג בפיגוע התאבדות במושב שדי תרומות, באתר ynet, 19 ביוני 2003
נילס אולף השני
נילס אולף השלישי סוקר מסדר של המשמר המלכותי הנורווגי. סמל המשמר מחובר לכנף שלו.
**גנרל-מיור סר נילס אולף** (בנורווגית: **generalmajor Sir Nils Olav**) הוא פינגווין קיסרי המתגורר בגן החיות אדינבורו שבסקוטלנד. הוא משמש כקמע הרשמי של המשמר המלכותי הנורווגי, אשר בו הוא חבר רשמי בדרגת גנרל-מיור. הוא אף משמש בתפקיד קולונל המטה של המשמר.

השם "נילס אולף" על התארים והתפקידים הנלווים לו, עובר בירושה בין פינגווינים קיסריים בגן החיות אדינבורו מאז 1972. מחזיק השם והדרגות הנוכחי הוא נילס אולף השלישי.

תפקיד צבאי
----------

בשנת 1961 ביקר המשמר המלכותי הנורווגי במצעד צבאי רב-לאומי שנערך באדינבורו. לוטננט בשם נילס אגליאן ביקר בגן החיות שבעיר, וגילה התעניינות רבה במושבת הפינגווינים הקיסריים שלו. ב-1972 חזר המשמר המלכותי לאדינבורו, והפעם, שכנע אגליאן את חבריו ומפקדיו לאמץ פינגווין אחד שיהפוך לקמע המשמר. חיילי המשמר החליטו לקרוא לפינגווין נילס על שמו של אגליאן, ואולף על שם אולף החמישי, מלך נורווגיה. הפינגווין צורף באופן רשמי למשמר המלכותי וקיבל דרגת ויסקורופורל (רב-טוראי).

בכל פעם שבה המשמר חזר לאדינבורו, הלכו חייליו לגן החיות כדי לבקר את נילס אולף, ובכל פעם הוא הועלה בדרגה. ב-1987 מת הפינגווין הראשון, והמשמר אימץ פינגווין חדש וקרא לו "נילס אולף השני". הפינגווין החדש ירש את כל דרגותיו של הפינגווין הראשון. במהלך ביקור המשמר ב-2005, מונה נילס אולף לתפקיד קולונל המטה של המשמר. מדובר בתפקיד סמלי שבעבר היה מוענק בעיקר לבני אצולה. במהלך אותו ביקור, תרמו חיילי המשמר לגן החיות באדינבורו פסל ברונזה בגובה 4 מטרים של נילס אולף. פסל נוסף הוצב גם במחנה המשמר באוסלו.

ב-15 באוגוסט 2008 העניק האראלד החמישי, מלך נורווגיה תואר אבירות לנילס אולף, שהפך בכך לבעל החיים הראשון שקיבל תואר אצולה נורווגי. חיילי המשמר ערכו בגן החיות טקס מכובד במהלכו העניקו לנילס אולף את התואר והקריאו מכתב ברכה מהמלך. כמה מאות אנשים התאספו לצפות בטקס. נילס אולף השני מת זמן קצר לאחר מכן, והמשמר אימץ את "נילס אולף השלישי". במהלך הביקור של המשמר באדינבורו ב-2016 הוא הועלה לדרגת בריגדיר. במהלך ביקור של המשמר ב-2023 הוא הועלה לדרגת גנרל-מיור.

קישורים חיצוניים
----------------

ויקישיתוף מדיה וקבצים בנושא **נילס אולף** בוויקישיתוף
* BBC News on his knighthood
* BBC News
* Scotsman
* Article with pictures

הערות שוליים
------------

1. ↑  "Sir Nils Olav promoted at Edinburgh Zoo". *Edinburgh Zoo* (באנגלית). 2023-08-21. נבדק ב-2023-08-23.
מראה חלקי של בית הקברות. מימין נראות מצבות שבעת חללי הקומנדו הצרפתי. במרכז נראית רחבת הטקס
**בית הקברות הצבאי בקיבוץ רביבים** הוא מהקטנים בבתי הקברות הצבאיים בישראל. הוא שוכן בצמוד לבית הקברות האזרחי של הקיבוץ. כמעט כל החיילים שנקברו בו - 30 במספר - נהרגו במהלך מלחמת העצמאות.

בית הקברות
----------

קיבוץ רביבים בנגב הוקם בשנת 1943, כישוב היהודי הדרומי ביותר בארץ ישראל. במלחמת העצמאות הוא היה נתון למצור על ידי הצבא המצרי והותקף על ידו מהאוויר.

בית הקברות האזרחי ממוקם ממערב לקיבוץ. במהלך המלחמה הובאו אליו לקבורה - כמו ביישובים רבים אחרים - חללים מקרב חברי הקיבוץ וחיילי צה"ל, שנפלו בקרבות במרחב שסביב היישוב. הם נקברו בחלקה שלצד החלקה האזרחית.

בבית הקברות הובאו לקבורה בין היתר חללים משתי קבוצות של קרבנות:

* שלושה עשר מתוך שישה עשר שנהרגו במהלך הקרב לכיבוש משטרת ביר עסלוג', ממזרח לקיבוץ, ב-11 ביוני 1948. רובם נהרגו לאחר שמוקש שהוטמן בבניין המשטרה הופעל מרחוק על ידי המצרים
* שבעה מחיילי הקומנדו הצרפתי שנהרגו במהלך הקרבות לכיבוש משלטי התמילה מדרום לקיבוץ ב-26 בדצמבר 1948, במהלך מבצע חורב. מקצתם נשבו חיים ופצועים על ידי המצרים ונרצחו על ידיהם.

לאחר המלחמה הוכרזה החלקה כבית קברות צבאי. הוא עוצב ורוצף ויש בו שפע של צמחייה, הבולטת על רקע נוף המדבר שסביבו.

רחבת הטקס של בית הקברות הצבאי ממוקמת בפינת המתחם.

ראו גם
------

* אנדרטת ביר עסלוג', הממוקמת בקרבת הקיבוץ

קישורים חיצוניים
----------------

ויקישיתוף מדיה וקבצים בנושא **בית הקברות הצבאי ברביבים** בוויקישיתוף
* בית הקברות, באתר נזכור את כולם

הערות שוליים
------------

1. ↑  הנתון מעודכן לחודש דצמבר 2023.

| בתי הקברות הצבאיים של מדינת ישראל |
| --- |
| 

|  |  |
| --- | --- |
| אופקים • אילת • אשדוד • אשקלון • באר טוביה • באר שבע • בית ג'ן • בנימינה • דגניה א' • דימונה • הר הזיתים • הר הרצל • הרצליה • חדרה • חולון • חורפיש • חיפה • טבריה • כפר ורבורג • כפר סבא • לוד • מגדל העמק • נגבה • נהריה • נחלת יצחק • נס ציונה • נוף הגליל • נתניה • עספיא • עפולה • פרדס חנה • צפת • קריית גת • קריית ענבים • קריית שאול • קריית שמונה • ראש פינה • ראשון לציון • רביבים • רחובות • רמלה • רעננה |  |

 |
קבוצת הכדורסל הפועל עמק יזרעאל
**הפועל עמק יזרעאל** היא קבוצת כדורסל נשים ישראלית המשחקת בליגה הלאומית בכדורסל נשים. קבוצות הנערות א' ו-ב' של המועדון משחקות בליגה הלאומית לנערות.

קבוצת הנשים
-----------

קבוצת הנשים של המועדון משחקת החל מעונת הכדורסל 2009/10 בליגה הלאומית לכדורסל נשים (הליגה השנייה בישראל). בעונה הראשונה בליגה זו נחלצה הקבוצה מירידה לליגה השלישית רק במחזור הסיום.

מרבית סגל הקבוצה כולל שחקניות ממחלקת הנערות של המועדון. בעונת 2010/11 הצטרפו לקבוצה חמש שחקניות חיזוק בוגרות, במטרה להתקדם אל הפלייאוף העליון של הליגה.

מאמן הקבוצה הוא לירן בר-אל.

### היסטוריה

הקבוצה נוסדה בשנות השישים כהפועל קישון. הקבוצה ייצגה את ישראל בגביע אירופה, ואף הייתה קבוצת הנשים הישראלית הראשונה שעברה שלב בטורניר.

### שחקניות עבר בולטות

* נטע כנעני

קבוצות הנערות
-------------

מחלקת הכדורסל לנערות של הפועל עמק יזרעאל מונה כיום כ-150 בנות מכיתות א'-יב', ומורכבת משחקניות המתגוררות במושבים, יישובים קהילתיים, קיבוצים ויישובים ערביים בעמק יזרעאל. 

### קבוצת נערות א'

קבוצת הנערות א' של עמק יזרעאל היא הקבוצה הבכירה של מחלקת הנערות. בעונת 2007/8 זכתה הקבוצה בגביע המדינה הראשון שלה. שנתיים לאחר מכן, בעונת 2009/10, זכתה הקבוצה בגביע המדינה השני שלה. 

בעונת 2010/11 מורכבת קבוצת הנערות מסגל מצומצם יחסית, הכולל ברובו שחקניות המשחקות במקביל גם בקבוצת הנשים של המועדון.

גם את קבוצה זו מאמן לירן בר-אל, לצד עוזר המאמן אריאל ירון, ומאמן האתלטיקה והכושר אביחי ביאר.

### קבוצת נערות ב'

קבוצת הנערות ב' של המועדון מורכבת משחקניות צעירות המשחקות בליגה שמיועדת לגילאים גדולים יותר.

בעונת 2010/11 הקבוצה העפילה לגמר גביע המדינה (ייערך באפריל 2011).

את הקבוצה מאמן עודד הנדלר מעונת 2009/10. עוזרו הוא מתן פיכמן, ומאמן האתלטיקה והכושר הוא אביחי ביאר.

בעונת 2012/13 זכתה הקבוצה בדאבל, לאחר ניצחון בגמר הגביע על ראשון לציון וניצחון בגמר אליפות המדינה על מכבי אשדוד.

קישורים חיצוניים
----------------

* אתר מועדון עמק יזרעאל
* רענן וייס, האחות הקטנה: גביע הנערות לעמק יזרעאל, באתר ynet, 6 באפריל 2010
* רענן וייס, עמק יזרעאל זכתה בגביע המדינה לנערות, באתר ynet, 15 באפריל 2008

הערות שוליים
------------

1. ↑  ספסל- הבית של הכדורסל הישראלי - אינפורמציה, סטטיסטיקה וחדשות יומיות על כל השחקנים, הקבוצות והליגות, באתר www.safsal.co.il
**לינור דויטש** (נולדה ב-27 בספטמבר 1982) היא נציגת ציבור, שותפה מייסדת ומנכ"לית לובי 99. היא עורכת דין במקצועה, פמיניסטית ואקטיביסטית. בוגרת יחידה 8200, מומחית לרגולציה וייעוץ פוליטי, בוגרת תואר ראשון במשפטים ומדע המדינה ותואר שני במגדר מאוניברסיטת תל אביב. נבחרה לרשימת "100 המשפיעים של דה-מרקר" במהלך השנים 2017, 2018, 2019, 2020 ו-2021 וזוכת אות "אבירת איכות השלטון" לשנת 2019. בנוסף, נכללה ברשימות האקטיביסטיות של ליידי גלובס וכלכליסט.

ביוגרפיה
--------

לינור דויטש נולדה ב-27 בספטמבר 1982 בבאר שבע וגדלה בגן יבנה, בצבא שירתה ביחידה 8200. לאחר הצבא למדה באוניברסיטת תל אביב, ושם סיימה תואר ראשון במשפטים ומדע המדינה ותואר שני במגדר.

בשנים 2009 עד 2011 הייתה עוזרת פרלמנטרית של ח"כ שי חרמש (קדימה). לאחר מכן כיהנה כסמנכ"ל רגולציה ויועמ"ש בהתאחדות האיכרים בישראל בין השנים 2011 עד 2015 ועבדה כעוזרת פרלמנטרית ויועצת פוליטית בכנסת.

דויטש פרשה והחליטה לחבור בהקמת מיזם "לובי 99" כלוביסטית הציבורית הראשונה. הארגון ממומן מתרומות הציבור בהוראות קבע.

כותבת לעיתון "הארץ", למדור הבלוגים של "זמן ישראל" ולעיתון "גלובס".[דרושים מקורות]

במאי 2023 השתתפה בתוכנית הטלוויזיה התיעודית "מדורות השבטים" של כאן 11.

פרסים
-----

זכתה באות אבירת איכות השלטון 2019 בקטגוריית מאבק חברתי-ציבורי מטעם התנועה לאיכות השלטון.

חיים אישיים
-----------

לינור דויטש נשואה ואם לשניים. היא מתגוררת בתל אביב.

קישורים חיצוניים
----------------

* לינור דויטש, ברשת החברתית פייסבוק
* לינור דויטש, ברשת החברתית אקס (טוויטר)
* לינור דויטש, ברשת החברתית אינסטגרם

הערות שוליים
------------

1. ↑  לובי 99 - ממשיכים להתקדם. תכירו לינור דויטש, באתר פייסבוק
2. ↑  , טוויטר
3. ↑  , טוויטר
4. 1 2  הכירו את הצוות, באתר לובי 99
5. ↑  לובי ציבורי
6. ↑  מתוך 8, נכון לינואר 2022
7. ↑  מימון לובי 99 שהקימה
8. ↑   סדרה תיעודית חדשה 📽️ מדורות השבטים | פרק 1 - הסדר יחזור על כנו: שנים 1993 עד 2000, סרטון בערוץ "כאן 11 - תאגיד השידור הישראלי", באתר יוטיוב (אורך: 54:42)
9. ↑  אבירי איכות השלטון לשנת 2019, באתר התנועה לאיכות השלטון
**מקס פלדר** (בגרמנית: **Max Felder**; נולד ב-8 באוקטובר 1988) הוא שחקן ומדבב גרמני.

ביוגרפיה
--------

פלדר נולד במינכן, ב-1999 הופיע לראשונה בסרט בהפקה של פצפונת ואנטון המבוססת על ספרו של אריך קסטנר, על תפקיד זה הוא זכה ב-Goldener Spatz, פרס גרמני עבור קולנוע וטלוויזיה לילדים בקטגוריית "השחקן הטוב ביותר".

ב-2002 שיחק בתפקיד הראשי בסדרה "טים טאלר" המבוססת על ספר ילדים גרמני.

ב-2009 שיחק בסרט "Factor 8" על טיסה המותקפת בנגיף מסתורי.

ב-2010 שיחק את הנסיך בסרט גרמני המהווה עיבוד לאגדה המפורסמת סינדרלה של האחים גרים.

ב-2009 ו-2013 התארח בשני פרקים של קומדיית המצבים המורה.

כמדבב הוא לקח חלק בדיבוב הסרט טרזן ב-1999 כטרזן הצעיר, הוא דיבב את השחקן רופרט גרינט כרון ויזלי בדיבוב הגרמני של סדרת סרטי הארי פוטר ובמספר סרטים נוספים, בנוסף הוא דיבב בגרמנית את טיילור לאוטנר בסדרת סרטי דמדומים ובסרטים כגון "החטיפה".

קישורים חיצוניים
----------------

* מקס פלדר, ברשת החברתית אינסטגרם
* מקס פלדר, ברשת החברתית טיקטוק
* מקס פלדר, במסד הנתונים הקולנועיים IMDb (באנגלית)
* מקס פלדר, באתר AllMovie (באנגלית)
* מקס פלדר, במסד הנתונים הקולנועיים KinoPoisk (ברוסית)
* מקס פלדר, באתר MusicBrainz (באנגלית)
* מקס פלדר, באתר Discogs (באנגלית)
* (הקישור אינו פעיל)
* 

|  |  |
| --- | --- |
| בקרת זהויות עריכת הנתון בוויקינתונים | 
* GND: 1062321413
* ISNI: 0000 0003 7194 7464
* LCCN: no2003088536
* MusicBrainz: 302c1909-cdfa-4109-9bfa-06b23a975bd6
* NKC: pna2014843334
* SUDOC: 243222238
* VIAF: 41535253
* WorldCat: lccn-no2003088536

 |
**אליזבת אלאונורה אנה ז'וסטין "אלי" הויס-קנאפ** (בגרמנית: **Elisabeth Eleonore Anna Justine "Elly" Heuss-Knapp**; ‏25 בינואר 1881 – 19 ביולי 1952) הייתה כלכלנית, מדינאית וסופרת גרמנייה ליברלית, רעייתו של תיאודור הויס, הנשיא הראשון של גרמניה המערבית.

תולדות חייה
-----------

נולדה בשטרסבורג, בתו של הכלכלן גאורג פרידריך קנאפ, פרופסור באוניברסיטת שטרסבורג ומייסד האסכולה הקרטאליסטית (Chartalism) בכלכלה, החוקרת את הכסף כמוסכמה חוקתית של המדינה. אמה, לידיה קוחנשבילי, שהייתה ממוצא גאורגי, חלתה במחלת נפש זמן קצר לאחר לידתה ואביה גידל אותה לבדו.

ב-1899 סיימה לימודיה והייתה למורה בבית ספר תיכון. פגישתה עם הליברל פרידריך נאומן עוררה אותה להיכנס ללימודי כלכלה באוניברסיטה. דרך נאומן פגשה את תיאודור הויס. השניים נישאו ב-1908, הכומר שהשיא אותם היה ידיד משפחתה, אלברט שווייצר (זוכה פרס נובל לשלום לשנת 1952). סיבוך קשה בלידת בנה הראשון ב-1910 גרם לכך שלא תוכל להרות וללדת עוד. באותה שנה התפרסם ספרה הפמיניסטי-כלכלי Bürgerkunde und Volkswirtschaftslehre für Frauen ("אזרחות וכלכלה לנשים") שקרא לשוויון זכויות אזרחי וכלכלי לנשים.

בבחירות 1919 היו גם היא וגם בעלה מועמדי המפלגה הדמוקרטית הגרמנית לרייכסטאג. החל משנת 1922 העמיקה התקרבותה לפרוטסטנטיות הפציפיסטית. בקהילה שבה היה חבר מאוחר יותר גם מרטין נימלר, שהתפרסם כמתנגד הנאציזם (מחבר השיר "לא הרמתי את קולי"). ב-1932 פרסמה את ספרה האוטוביוגרפי Ausblick vom Münsterturm ("נוף ממגדל הקתדרלה"; הספר ראה אור בהוצאה מורחבת ב-1984).

בתקופת הרייך השלישי שמרו בני הזוג הויס על קשר עם רשת של ליברלים גרמנים, שהובילה לקשר עם המחתרת הגרמנית לקראת סוף המלחמה. לפרנסת משפחתה יצרה בהצלחה פרסומות ברדיו. בין השנים 1946–1949 הייתה הויס חברת הלנדטאג (Landtag; הפרלמנט המדינתי) של באדן-וירטמברג, יחד עם בעלה, שכיהן גם כשר החינוך של המדינה. ב-1946 התפרסם ספרה Schmale Wege ("שבילים צרים").

ב-1949 נמנתה הויס עם מייסדי השדולה הגרמנית לאיחוד אירופה והייתה סגנית נשיא התנועה לאחדות אירופה בגרמניה. לאחר התמנות בעלה לנשיא, ייסדה את "מפעל ההבראה לאמהות" (Müttergenesungswerk), ארגון שתפקידו לדאוג לרווחתן של אמהות, שנקרא לאחר מותה על שמה, Elly Heuss-Knapp-Stiftung (קרן אלי הויס-קנאפ).

הויס-קנאפ הלכה לעולמה ב-1952 בבון.

ספריה
-----

* Elly Heuss-Knapp: *Bürgerkunde und Volkswirtschaftslehre für Frauen* (1910)
* Elly Heuss-Knapp: *Ausblick vom Münsterturm, 1932*
* Elly Heuss-Knapp: *Schmale Wege*, Verlag Wunderlich, 1946
* Georg Friedrich Knapp, Elly Heuss-Knapp: *Eine Jugend*. Deutsche Verl.-Anst.; Auflage: 2. erw. Aufl. (1947)
* Elly Heuss-Knapp: *Ausblick vom Münsterturm. Erinnerungen*. Verlag R. Wunderlich, Tübingen 1984, ISBN 3-8052-0086-2
* Elly Heuss-Knapp, Margarethe Vater: *Bürgerin zweier Welten*. Verlag Wunderlich, 1961

קישורים חיצוניים
----------------

ויקישיתוף מדיה וקבצים בנושא **אלי הויס-קנאפ** בוויקישיתוף
* "האשה הראשונה", דר שפיגל
* תקציר קורות חיים, ביוגרפיות של אנשי באדן-וירטנברג
* כמפרסמת ברדיו

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007262672505171
* BnF: cb131843099 (data)
* GND: 118704397
* ISNI: 0000 0001 0885 3452
* LCCN: n85002085
* NKC: jx20080303002
* NLP: a0000001053463
* NTA: 073426083
* SUDOC: 02730454X
* Trove: 1070948
* VcBA: 495/134164
* VIAF: 32138505
* WorldCat: lccn-n85002085

 |
**פיגוע הירי בחדרה** היה פיגוע ירי שביצעו שני מחבלים פלסטינים ב-28 באוקטובר 2001 במרכז חדרה. ארבע נשים נרצחו ו-33 אנשים נפצעו. ארגון הג'יהאד האסלאמי נטל אחריות לפיגוע.

הפיגוע
------

ב-28 באוקטובר 2001, בשעות הצהריים, הגיעו שני מחבלים פלסטינים, שוטרים במשטרה הפלסטינית, בג'יפ מיצובישי אדום למרכז חדרה. כשהגיעו אל מול הספרייה העירונית, החלו לירות לעבר האנשים ברחוב, וכיוונו את עיקר האש אל תחנת אוטובוס בצד הכביש בה עמדו אזרחים רבים והמתינו לאוטובוס. מתחנת האוטובוס המשיכו המחבלים בנסיעה איטית בעיר תוך שהם יורים לכל עבר.

בינתיים רצו למקום שלושה בלשים שהיו בפעילות מבצעית ברחוב. בין הבלשים למחבלים התנהל קרב יריות שבסופו נהרגו שני המחבלים. ארבע נשים נהרגו בפיגוע ו-33 נפצעו, מתוכם שלושה באורח קשה והיתר במצב קל.

ארגון הג'יהאד האיסלאמי נטל אחריות לפיגוע, ואמר שאת הפיגוע ביצעו "המחבל יוסף סוויתאת (22) ממחנה הפליטים ג'נין, והמחבל תייסיר ג'באלי, מהעיר ג'נין". ושהפיגוע בוצע כתגובה ל"פשעים בבית רימא, בבית לחם ובכל ערי וכפרי מולדתנו השבויה. אנו אומרים למנהיגי האויב כי עין תחת עין, ודם תחת דם, ואש תחת אש. המלחמה בינינו פתוחה לנצח נצחים. לא מפחידים אותנו הטנקים והמטוסים שלכם, וכיבוש ערינו וכפרינו לא ירחיק מכם את המוות ולא יביא לכם את הביטחון".

הפיגוע, כך לפי הארגון, בוצע גם לזכרו של מנהיג הג'יהאד האיסלאמי, פתחי שקאקי, שנורה למוות על ידי סוכני המוסד במלטה ב-1995.

קישורים חיצוניים
----------------

* רענן בן צור ושרון רופא, חדרה: 4 הרוגות בפיגוע ירי במרכז העיר, באתר ynet, 29 באוקטובר 2001
* פיגוע ירי במרכז חדרה: ארבע הרוגות, באתר הארץ, 28 באוקטובר 2001
**רוטאניה אלדה סקראסטינה ברייט** (נולדה ב-13 באוקטובר 1942 בתור **רותה סקראסטינה**) היא שחקנית לטבית-אמריקאית. היא החלה את הקריירה שלה בסוף שנות ה-60, והמשיכה להופיע בסרטי *צייד הצבאים* (1978), *רוקי השני* (1979) ו- *Mommie Dearest* (1981).היא גם הופיעה בתפקיד ראשי בסרטי האימה *Amityville II: The Possession* ו- *Girls Nite Out* (שניהם 1982).

חיים
----

אלדה נולדה בשם **רוטאניה** **סקראסטינה** (**רותה** **סקראסטינה**) בריגה, בלטביה הכבושה הגרמנית, בתם של ורה (לבית אוזולינה), אשת עסקים, וג'ניס סקראסטינה, משוררת. אלדה, סבתה, אמה ואחיה בילו שבע שנים במחנה עקורים בגרמניה הכבושה בעלות הברית לאחר מלחמת העולם השנייה. לאחר מכן היא עברה עם משפחתה לארצות הברית, התגוררה זמן קצר בשיקגו לפני שהתמקמה בפלגסטף, אריזונה .

קריירה
------

עם קריירה המשתרעת על פני כמעט 50 שנה בשואו ביזנס ולמעלה מ-100 תפקידים, אלדה עשויה להיות ידועה בעיקר בזכות הופעותיה *ב"צייד הצבאים"* בתור אשתו של סטיבן, אנג'לה, כמו גם בזכות קלאסיקת הקאלט *Mommie" "Dearest*, בתור עוזרת הבית הנאמנה של קרופורד, קרול אן, ו- *Amityville II: The Possession*, לאחר מועמדות לפרס פטל הזהב שנתיים ברציפות (1982 ו-1983) על התפקידים האחרונים. היא גם זכתה בקליאו והיא חברה באקדמיה לאמנויות ומדעים לקולנוע. בנוסף, אלדה הופיעה במספר רב של תוכניות טלוויזיה, כגון *פשע מן העבר* ו- *CSI: Crime Scene Investigation*, וכדמות מומלצת בסדרת הטלוויזיה של רון פרלמן / לינדה המילטון *היפה והחיה*, כמו גם פרסומות ועבודות במה.

ב-2009, היא הופיעה בסרט "*גנוב* ", וגילמה את הגרסה הבכירה של דמותה של ג'סיקה צ'סטיין, ושיחק תפקיד משנה בסרט האימה "*שלבים מאוחרים* "(2014).בין 2014 ל-2016, אלדה הופיעה בסדרת האינטרנט *Old Dogs &amp; New Tricks* .

חיים אישיים
-----------

היא הייתה נשואה לשחקן ריצ'רד ברייט מ-1977 ועד מותו ב-2006. להם בן אחד, ג'רמי.

קישורים חיצוניים
----------------

* רוטאניה אלדה, במסד הנתונים הקולנועיים IMDb (באנגלית)
* רוטאניה אלדה, באתר AllMovie (באנגלית)
* רוטאניה אלדה, במסד הנתונים הקולנועיים KinoPoisk (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb14148835h (data)
* ISNI: 0000 0000 4271 6753
* LCCN: no2003063571
* VIAF: 11997130
* WorldCat: lccn-no2003063571

 |
**מורגן סנסון** (בצרפתית: **Morgan Sanson**; נולד ב-18 באוגוסט 1994 בסן-דושאר שבצרפת) הוא כדורגלן צרפתי המשחק בעמדת הקשר בניס מה ליג 1.

קריירת מועדונים
---------------

### לה מאן

סנסון גדל במחלקות הנוער של גזלק בורז' ובורז', ובשנת 2009 הגיע אל מחלקת הנוער של לה מאן. בשנת 2012 הוא החל לשחק בלה מאן II, קבוצת המילואים של המועדון. לקראת עונת 2012/2013 הועלה סנסון לסגל הקבוצה הראשונה של המועדון וקיבל את חולצה מספר 25. ב-3 באוגוסט 2012 ערך סנסון את הופעת הבכורה שלו בליגה הצרפתית השנייה, כשנכנס כמחליף בדקה ה-80 בהפסד 1–2 לדיז'ון במסגרת המחזור השני. ב-22 בדצמבר הבקיע סנסון את שער הבכורה שלו במועדון, שער בדקה ה-66 בהפסד 2–3 למונקו במסגרת המחזור ה-19. בעונתו היחידה בקבוצה ערך סנסון 27 הופעות ליגה והבקיע שלושה שערים.

### מונפלייה

ב-12 ביוני 2013 חתם סנסון לארבע שנים במונפלייה מליגת העל הצרפתית. ב-14 בספטמבר ערך סנסון את הופעת הבכורה שלו במועדון, כששיחק 82 דקות בתיקו 0-0 נגד סטאד ריימס במסגרת המחזור החמישי בליגה. ב-11 באפריל 2014 הבקיע סנסון את שער הבכורה שלו במועדון, שער בדקה ה-79 בהפסד 2–3 לאולימפיק מרסיי במסגרת המחזור ה-33 בליגה. בשתי עונותיו הראשונות במועדון היה סנסון שחקן הרכב בלתי מעורער וערך בכל אחת מהן 32 הופעות, כשבעונתו השנייה הוא מבקיע שישה שערים. בעונתו השלישית במועדון סבל סנסון ממספר פציעות ארוכות, ועל-כן ערך 14 הופעות ליגה והבקיע שלושה שערים בלבד. בתחילת עונת 2016/2017 ערך סנסון 20 הופעות ליגה נוספות, בהן הבקיע שלושה שערים.

### אולימפיק מרסיי

ב-17 בינואר 2017 חתם סנסון לארבע שנים וחצי באולימפיק מרסיי, גם היא מליגת העל הצרפתית, תמורת 9 מיליון אירו ואפשרות לבונוס של 3 מיליון אירו. ב-22 בינואר ערך סנסון את הופעת הבכורה שלו במועדון, כששיחק 90 דקות בהפסד 1–3 לאולימפיק ליון במסגרת המחזור ה-21 בליגה.

### אסטון וילה

ב-26 בינואר 2021 חתם סנסון באסטון וילה מהפרמייר ליג לחמש שנים.

### שטרסבורג

ב-23 בינואר 2023 חזר סנסון לצרפת והושאל לשטרסבורג עד לסוף העונה. ב-29 בינואר ערך את הופעתו הבכורה בהפסד 2-1 לטולוז.

### ניס

ב-24 ביולי 2023 הושאל לניס לעונה אחת.

קישורים חיצוניים
----------------

ויקישיתוף מדיה וקבצים בנושא **מורגן סנסון** בוויקישיתוף
* מורגן סנסון, ברשת החברתית אקס (טוויטר)
* מורגן סנסון, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר FootballDatabase.eu

הערות שוליים
------------

1. ↑  Morgan Sanson s'engage avec le MHSC באתר הרשמי של מונפלייה, 12 ביוני 2013 (בצרפתית)
2. ↑  Morgan Sanson to Marseille, done deal באתר Get French Football News, ‏ 17 בינואר 2017 (באנגלית)
הרב **משה מרדכי הדאיה** (נולד בשנת ה'תרצ"ה) הוא רבה הראשי הספרדי של העיר אילת והמחוז.

ביוגרפיה
--------

נולד בסוריה לרב יצחק ולבנה הדאיה. סבו הוא הרב שלום הדאיה ודודו הוא הרב עובדיה הדאיה, שניהם היו ראשי ישיבת המקובלים בית אל. עלה ארצה יחד עם משפחתו בגיל צעיר וגדל בירושלים, שם למד בישיבת שערי ציון של הרב בן-ציון מאיר חי עוזיאל, מפי ה"ציץ אליעזר", הרב שמעון אפרתי והרב יעקב כלאב.

בגיל 18 כיהן כרב מושב מגדים שבצפון למשך שלושה חודשים. לאחר מכן חזר ללמוד בירושלים. בשנים ה'תשט"ו - ה'תשט"ז כיהן כרב של ירוחם ודימונה.

בשנת ה'תשט"ז פנה אליו הרב יצחק אייזיק הלוי הרצוג, הרב הראשי לישראל, וביקש ממנו שילך לשליחות באילת הדרומית והמבודדת למשך שלושה שבועות. השליחות התארכה לבסוף לשישה שבועות, ובמהלכה הכשיר הרב הדאיה את מקווה הטהרה הראשון לנשים. כשחזר לירושלים ועדכן את הרב הרצוג בנעשה באילת, ביקש ממנו שימשיך בשליחותו למשך שנה ובסופה ישוב לירוחם ודימונה. אולם גם בסוף שנה זאת לא עזב את אילת ונשאר בתפקיד רבה של אילת עד היום.

נשוי לאסתר, שכיהנה כחברת מועצת העיר אילת מטעם המפד"ל.

קישורים חיצוניים
----------------

* "רב ההיסטוריה", באתר ערב ערב באילת

הערות שוליים
------------

1. ↑  ברכה למועמדות הראשונות ברשימות המפד"ל ביקנעם ובאילת, הצופה, 4 באוקטובר 1965
**פיודור מלניק** (באוקראינית: **Мельник Федор**; ‏1 בינואר 1900 – 1 בינואר 1945) חסיד אומות העולם אוקראיני, שהציל יהודים בתקופת מלחמת העולם השנייה.

פעילות בתקופת השואה להצלת יהודים
--------------------------------

פיודור מלניק, יליד 1900, התגורר עם אשתו היהודייה, בתיה, ובתם, לודמילה, בעיירה בר (מחוז ויניצה). עם פרוץ המלחמה הגרמנית-סובייטית גויס פיודור לצבא האדום ונפל בשבי. בדצמבר 1941 הצליח להימלט ולאחר כמעט חודש של נדודים עשה את דרכו חזרה לבר, שם גילה שמשפחתו ברחה מזרחה לפני הכיבוש. פיודור החל לעבוד בקואופרטיב שזה עתה הוקם לאיסוף צמחי מרפא. במרוצת הזמן הוא הסתבך במחתרת ובפעילות האנטי-פשיסטית. רבים ממכריו היהודים של פיודור, ביניהם בוריס קרמן, נכלאו בשני הגטאות שהוקמו בבר בדצמבר 1941. ב-19 באוגוסט 1942, במהלך מבצע הרג רחב היקף בגטאות לפיודור נודע שבוריס, אשתו רוזה וילדו הצעיר, מישה, כולם נרצחו; רק בתו בת ה-13, ספה, שרדה. באמצעות אנשי הקשר שלו בגטו שלח פיודור הודעה לילדה והציע את עזרתו. יום אחד, באוקטובר 1942, דפקה ספה על דלת משרדו של פיודור. הוא החביא את הילדה בעליית הגג במשך מספר ימים, דאג לצרכיה, עד שמצא מישהו שיעביר אותה למקום מסתור בטוח יותר. ספה נפרדה מהמציל שלה ולאחר מסע מסוכן שנמשך מספר ימים, הגיעה לעיירה שרהורוד, שם היו לה קרובי משפחה, ונשארה אצלם עד השחרור במרץ 1944. פיודור נשאר בבר כחבר פעיל במחתרת הסובייטית והמשיך לעזור ליהודים, ביניהם סייע למשפחת קרסניאנסקי.

לאחר המלחמה
-----------

לאחר שחרור העיירה בר במרץ 1944, חזר פיודור לשורות הצבא האדום ונהרג בקרבות ליד ברלין בימיה האחרונים של המלחמה.

הכרה והנצחה
-----------

לאחר שנים רבות החליטה לודמילה מלניק, בתו של פיודור לפנות ליד ושם, ולספר את סיפורו של אביה. ב-16 בנובמבר 2004 הכיר יד ושם בפיודור מלניק כחסיד אומות העולם. שמו נחקק בקיר הכבוד ביד ושם בירושלים.

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"פיודור מלניק"**.

1. 1 2 3 4  The Righteous Among The Nations, באתר "יד ושם" (באנגלית)
2. ↑  מקור מתוך תיק ארכיון יד ושם, M.31.2/10423
**ולנטין איוונוביץ' מורטוב** (ברוסית: **Валенти́н Ива́нович Мура́тов**; ‏30 ביולי 1928 - 6 באוקטובר 2006, מוסקבה) היה מתעמל סובייטי, מבין גדולי המתעמלים של ברית המועצות. אלוף אולימפי (הלסינקי 1952 ומלבורן 1956), בעל 5 מדליות, מהן 4 זהב ואלוף עולם (1954, 1958).

ביוגרפיה
--------

ולנטין מורטוב נולד בכפר במחוז מוסקבה. במהלך מלחמת העולם השנייה הוא עזב את הלימודים ועבד במפעל לייצור נשק. בשנת 1945 מורטוב חזר לבית הספר. מורה לספורט ראה בו פוטנציאל והציע לילד להתחיל להתאמן בחוג להתעמלות. בשנת 1947 מורטוב השתתף לראשונה באליפות ברית המועצות ובשנת 1950 הוא זכה באליפות המדינה. בשנת 1951 הוא התחתן עם סופיה מורטובה, אף היא מתעמלת אולימפית מצטיינת, בעלת 8 מדליות אולימפיות, מהן 2 זהב, 2 כסף ו-4 ארד. לזוג נולדו שני ילדים, סרגיי (1952) ואנדריי (1961).

### מדליית זהב אולימפית

לפני אולימפיאדת הלסינקי (1952) נפצע מורטוב אך הצליח להיכלל בנבחרת וזכה במדליית זהב בתחרות קרב-רב קבוצתי. בקרב-רב אישי הוא סיים במקום רביעי.

### כוכב אליפות העולם בהתעמלות

באליפות העולם בהתעמלות שנערכה ברומא שבאיטליה בשנת 1954 הוביל מורטוב את נבחרת ברית המועצות לאחר שזכה ב-5 מדליות, מהן 4 מדליות זהב, כולל בתחרות הקרב רב אישי.

באולימפיאדת מלבורן (1956) זכה מורטוב ב-4 מדליות, מהן 3 מדליות זהב.

באליפות העולם בהתעמלות שנערכה במוסקבה בשנת 1958 זכה מורטוב במדליית זהב בתחרות קרב-רב קבוצתי.

לאחר פציעה קשה בשנת 1959 החל מורטוב לאמן. בין השנים 1960–1968 שימש כמאמן ראשי של נבחרות ברית המועצות.

ב-6 באוקטובר 2006 נפטר מורטוב שבועיים לאחר מותה של רעייתו ב-25 בספטמבר, סופיה מורטובה.

קישורים חיצוניים
----------------

* ולנטין מורטוב, באתר olympedia.org
* ולנטין מורטוב, באתר התאחדות ההתעמלות הבין-לאומית